Kommissionens beslutning
af 5. marts 2004
om ændring af beslutning 2003/467/EF for så vidt angår erklæringen om, at visse provinser i Italien er fri for kvægtuberkulose og kvægbrucellose
(meddelt under nummer K(2004) 666)
(EØS-relevant tekst)
(2004/230/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), især bilag A, kapitel I, punkt 4, og bilag A, kapitel II, punkt 7, og
ud fra følgende betragtninger:
(1) Listerne over medlemsstater, der er erklæret fri for kvægtuberkulose og kvægbrucellose, er opført i Kommissionens beslutning 2003/467/EF af 23. juni 2003 om fastlæggelse af kvægbesætningers status i visse medlemsstater eller regioner i medlemsstater som officielt fri for tuberkulose, brucellose og enzootisk kvægleukose(2).
(2) Italien har forelagt Kommissionen dokumentation, der viser, at alle betingelserne i direktiv 64/432/EØF er opfyldt, for så vidt angår provinsen Grossetto i regionen Toscana, så det pågældende område med hensyn til kvægbesætninger kan erklæres officielt fri for kvægtuberkulose.
(3) Italien har ligeledes forelagt Kommissionen dokumentation, der viser, at alle betingelserne i direktiv 64/432/EØF er opfyldt, for så vidt angår provinserne Arezzo, Grossetto, Livorno, Lucca og Pisa i regionen Toscana, så de pågældende områder med hensyn til kvægbesætninger kan erklæres officielt fri for kvægbrucellose.
(4) Som følge af evalueringen af den dokumentation, som Italien har forelagt, bør provinsen Grossetto i regionen Toscana erklæres officielt fri for kvægtuberkulose, og provinserne Arezzo, Grossetto, Livorno, Lucca and Pisa i regionen Toscana bør erklæres officielt fri for kvægbrucellose.
(5) Beslutning 2003/467/EF bør derfor ændres i overensstemmelse hermed.
(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I og II til beslutning 2003/467/EF ændres som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 5. marts 2004.